Ettepanek: NÕUKOGU OTSUS kirjutada alla Ameerika Ühendriikide ja Euroopa Liidu vaheline leping, milles käsitletakse broneeringuinfo kasutamist ja selle edastamist USA Sisejulgeolekuministeeriumile /* KOM/2011/0805 lõplik - 2011/0383 (NLE) */





SELETUSKIRI USA õigusaktide kohaselt on USA Sisejulgeolekuministeeriumil õigus nõuda, et kõik lennuettevõtjad, kes teostavad USAsse suunduvaid ja sealt väljuvaid lennureise, peavad võimaldama tal elektrooniliselt juurde pääseda reisija broneeringuinfole enne reisija USAsse saabumist või sealt lahkumist. USA ametiasutuste nõuete alus on seadustiku United States Code 49. jaotise jagu 44909c (3) ning seadustiku rakendusmäärused (föderaaleeskirjade Code of Federal Regulations 19. jaotise jagu 122.49b). Nende õigusaktide eesmärk on saada broneeringuinfo elektrooniliselt enne lennu saabumist ning seega suurendavad need sisejulgeolekuministeeriumi võimalusi hinnata eelnevalt tulemuslikult ja tõhusalt reisijatega seotud riske ja hõlbustada heauskset reisimist, tugevdades seeläbi USA julgeolekut. Lepinguga edendatakse ka politsei- ja õigusasjades tehtavat rahvusvahelist koostööd broneeringuinfo analüüsist saadava teabe edastamisega USAst liikmesriikide pädevatele asutustele ning Europolile ja Eurojustile nende pädevuse piires. Broneeringuinfo on kõigilt reisijatelt nõutavad vajalikud andmed, mis võimaldavad lennuettevõtjatel broneeringut töödelda ja kontrollida. Lennuettevõtjad on kohustatud tagama sisejulgeolekuministeeriumile juurdepääsu teatavatele broneeringuinfo andmetele, mis sisalduvad lennuettevõtjate automaatsetes broneerimis- ja väljumiskontrollisüsteemis. Andmekaitset käsitlevate ELi õigusaktide kohaselt ei tohi EList väljuvaid lende korraldavad Euroopa ja muud lennuettevõtjad edastada oma reisijate broneeringuinfot kolmandatele riikidele, kes ei taga isikuandmete piisavat kaitset ega võta asjakohaseid kaitsemeetmeid. Tuleb leida lahendus EList USA-le broneeringuinfo edastamise õigusliku aluse loomiseks, et tunnustada broneeringuinfo kasutamise vajalikkust ja tähtsust terrorismi ja muude raskete rahvusvaheliste kuritegude vastases võitluses ning vältida samas lennuettevõtjate õiguslikku ebakindlust. Seda lahendust tuleks rakendada kogu Euroopa Liidus ühtemoodi, et tagada lennuettevõtjate õiguskindlus ning kinnipidamine isikute õigusest isikuandmete kaitsele ja isikute füüsiline julgeolek. Euroopa Liit kirjutas 2007. aastal alla Ameerika Ühendriikidega sõlmitavale broneeringuinfo edastamist ja töötlemist käsitlevale lepingule, mis põhineb USA Sisejulgeolekuministeeriumi kohustustel seoses broneeringuinfo kava rakendamisega[1]. Pärast Lissaboni lepingu jõustumist ja enne lepingu allkirjastamist saatis nõukogu 2007. aasta broneeringuinfo lepingu Euroopa Parlamendile nõusoleku saamiseks. Euroopa Parlament võttis vastu resolutsiooni,[2] milles otsustas edasi lükata hääletamise lepingule nõusoleku saamise taotluse üle, ja palus leping teatavate kriteeriumide põhjal uuesti läbi rääkida. Kuni uute läbirääkimisteni kohaldatakse 2007. aasta lepingut ajutiselt. Nõukogu sai 21. septembril 2010 komisjoni soovituse läbirääkimiste alustamiseks Euroopa Liidu ja Ameerika Ühendriikide vahelise lepingu üle, milles käsitletakse broneeringuinfo kasutamist ja edastamist terrorismi ja muude raskete rahvusvaheliste kuritegude ärahoidmise ning nende vastu võitlemise eesmärgil. 11. novembril 2010 võttis Euroopa Parlament vastu resolutsiooni, milles käsitletakse komisjoni soovitust nõukogule anda volitused läbirääkimiste alustamiseks. Nõukogu võttis 2. detsembril 2010 vastu otsuse ja läbirääkimisjuhised, volitades komisjoni alustama läbirääkimisi Euroopa Liidu nimel. Lepinguosaliste läbirääkimiste tulemusel parafeeriti leping 17. novembril 2011. Lepingus on arvestatud ning see on koostatud kooskõlas üldkriteeriumidega, mis on sätestatud komisjoni teatises broneeringuinfo kolmandatele riikidele edastamist käsitleva üldise lähenemisviisi kohta,[3] ja nõukogu läbirääkimisjuhistega. Broneeringuinfo on osutunud väga tähtsaks vahendiks võitluses terrorismi ja raskete kuritegude vastu. Leping sisaldab mitut olulist kaitsemeedet nende isikute seisukohast, kelle andmeid edastatakse ja kasutatakse. Eelkõige tohib broneeringuinfot töödelda üksnes terroriaktide ja raskete rahvusvaheliste kuritegude ärahoidmiseks, avastamiseks, uurimiseks ja nende eest vastutusele võtmiseks. Broneeringuinfo säilitamisaeg on piiratud; seda kasutatakse lühema ajavahemiku jooksul võitluseks raskete rahvusvaheliste kuritegude vastu ja pikema ajavahemiku jooksul võitluseks terrorismi vastu. Lisaks sellele muudetakse andmed kuue kuu möödudes anonüümseks. Isikutel on õigus andmetega tutvumisele, nende parandamisele, õiguskaitsele ja teabe saamisele. Standardse edastusviisina tunnustatakse nn tõukemeetodit, mida kõik lennuettevõtjad peavad hakkama kasutama kahe aasta jooksul pärast lepingu jõustumist. Delikaatseid andmeid tohib kasutada vaid erandjuhtudel ja need tuleb väga lühikese aja järel kustutada. Nende eeskirjade täitmist jälgib sõltumatu järelevalveasutus ning kontrollivad eri ministeeriumide eraelu puutumatuse küsimusega tegelevad ametnikud, samuti sisejulgeolekuministeeriumi peainspektori büroo (DHS Office of Inspector General), valitsuse aruandluse eest vastutava ameti (US Government Accountability Office) ja USA Kongress. Euroopa Liidu toimimise lepingu artikli 218 lõikes 5 on sätestatud, et nõukogu annab loa rahvusvahelised lepingud alla kirjutada. Seega teeb komisjon nõukogule ettepaneku võtta vastu otsus lubada allkirjastada Euroopa Liidu ja Ameerika Ühendriikide vaheline leping, milles käsitletakse broneeringuinfo kasutamist ja selle edastamist USA Sisejulgeolekuministeeriumile. 2011/0383 (NLE) Ettepanek: NÕUKOGU OTSUS kirjutada alla Ameerika Ühendriikide ja Euroopa Liidu vaheline leping, milles käsitletakse broneeringuinfo kasutamist ja selle edastamist USA Sisejulgeolekuministeeriumile EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 82 lõike 1 punkti d ja artikli 87 lõike 2 punkti a koostoimes artikli 218 lõikega 5, võttes arvesse Euroopa Komisjoni ettepanekut ning arvestades järgmist: (1) Nõukogu võttis 2. detsembril 2010 vastu otsuse ja läbirääkimisjuhised, millega volitati komisjoni alustama Euroopa Liidu nimel läbirääkimisi Euroopa Liidu ja Ameerika Ühendriikide vahelise lepingu üle, milles käsitletakse broneeringuinfo edastamist ja kasutamist terrorismi ja muude raskete rahvusvaheliste kuritegude ärahoidmise ning nende vastu võitlemise eesmärgil. (2) Lepingu üle on läbirääkimised peetud. Läbirääkimised lõppesid lepingu parafeerimisega. (3) Lepingule tuleks alla kirjutada, eeldusel et see hiljem sõlmitakse. (4) Lepingus austatakse põhiõigusi ja järgitakse Euroopa Liidu põhiõiguste harta põhimõtteid, eelkõige harta artiklis 7 sätestatud õigust era- ja perekonnaelu puutumatusele, artiklis 8 sätestatud õigust isikuandmete kaitsele ja artiklis 47 sätestatud õigust tõhusale õiguskaitsevahendile ja õiglasele kohtulikule arutamisele. Lepingut tuleks kohaldada kooskõlas nimetatud õiguste ja põhimõtetega. (5) [Kooskõlas Euroopa Liidu lepingule ja Euroopa Liidu toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artikliga 3 osalevad Ühendkuningriik ja Iirimaa käesoleva otsuse vastuvõtmises.] (6) Kooskõlas Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artiklitega 1 ja 2 ei osale Taani käesoleva otsuse vastuvõtmises ning leping ei ole Taani suhtes siduv ega kohaldatav, ON VASTU VÕTNUD KÄESOLEVA OTSUSE: Artikkel 1 Euroopa Liidu ja Ameerika Ühendriikide vahelise lepingu (milles käsitletakse broneeringuinfo kasutamist ja selle edastamist USA Sisejulgeolekuministeeriumile) allakirjutamine kiidetakse heaks eeldusel, et see hiljem sõlmitakse. Allakirjutatava lepingu tekst on lisatud käesolevale otsusele. Komisjonil on õigus nimetada isikud, kes on volitatud lepingule alla kirjutama, eeldusel et see sõlmitakse. Artikkel 2 Euroopa Liidu deklaratsioon broneeringuinfo kasutamist ja selle edastamist USA Sisejulgeolekuministeeriumile käsitleva lepingu (edaspidi „leping”) artiklitest 17 ja 23 talle tulenevate kohustuste kohta on heaks kiidetud. Deklaratsiooni tekst on lisatud käesolevale otsusele. Artikkel 3 Käesolev otsus jõustub selle vastuvõtmise päeval. Brüssel, Nõukogu nimel eesistuja I LISA AMEERIKA ÜHENDRIIKIDE JA EUROOPA LIIDU VAHELINE LEPING, MILLES KÄSITLETAKSE BRONEERINGUINFO KASUTAMIST JA SELLE EDASTAMIST USA SISEJULGEOLEKUMINISTEERIUMILE AMEERIKA ÜHENDRIIGID ning EUROOPA LIIT, edaspidi „lepinguosalised”, SOOVIDES oma demokraatliku ühiskonna ja ühiste väärtuste kaitsmiseks tõhusalt ära hoida terroriakte ja raskeid rahvusvahelisi kuritegusid ning nende vastu võidelda, PÜÜDES tugevdada ja ergutada lepinguosaliste vahelist koostööd Atlandi-ülese partnerluse vaimus, TÕDEDES, et riikidel on õigus ja kohustus tagada oma kodanike turvalisus ning kaitsta oma piire, ning pidades silmas kõigi rahvaste kohustust kaitsta inimeste, sealhulgas rahvusvahelise transpordisüsteemi kasutajate elu ja seista hea nende ohutuse eest, OLLES VEENDUNUD, et teabe jagamine on terrorismi ja raskete rahvusvaheliste kuritegude vastu võitlemise lahutamatu osa ning et sellega seoses on broneeringuinfo töötlemine ja kasutamine muul viisil kättesaamatu teabe hankimiseks vajalik, OLLES KINDLALT OTSUSTANUD ära hoida terroriakte ja rahvusvahelisi kuritegusid ning nende vastu võidelda, austades samas põhiõigusi ja –vabadusi ning tõdedes eraelu puutumatuse ning isikuandmete ja teabe kaitse tähtsust, VÕTTES ARVESSE rahvusvahelisi õigusakte ning Ameerika Ühendriikide õigusakte ja eeskirju, mis nõuavad, et iga lennuettevõtja, kes teostab lennureisijate rahvusvahelist vedu Ameerika Ühendriikidesse saabuvatel või sealt väljuvatel lendudel, teeks sisejulgeolekuministeeriumile broneeringuinfo kättesaadavaks sellises ulatuses nagu seda kogutakse ja salvestatakse lennuettevõtja automaatsetes broneerimise ja väljumiste kontrollisüsteemides, ning nendega võrreldavaid ELis rakendatavaid või rakendada võidavaid nõudeid, MÄRKIDES, et sisejulgeolekuministeerium töötleb ja kasutab broneeringuinfot terroriaktide ja rahvusvaheliste kuritegude ärahoidmiseks, avastamiseks, uurimiseks ja nende eest vastutusele võtmiseks, järgides eraelu puutumatuse ja isikuandmete kaitse meetmeid, mis on sätestatud käesolevas lepingus, RÕHUTADES, et õigusalase ja politseikoostöö soodustamiseks on väga tähtis, et Ameerika Ühendriigid jagavad broneeringuinfot ning broneeringuinfo analüüsist saadud asjaomaseid ja asjakohaseid andmeid ELi liikmesriikide politsei- ja õigusasutustega ning Europoli ja Eurojustiga, OLLES TEADLIKUD lepinguosaliste pikaajalisest traditsioonist austada eraelu puutumatust, mis kajastub nende õigusaktides ja alusdokumentides, PIDADES SILMAS Euroopa Liidu lepingu artiklis 6 sätestatud põhiõiguste austamist, Euroopa Liidu toimimise lepingu artiklis 16 sätestatud õigust eraelu puutumatusele isikuandmete töötlemisel, Euroopa inimõiguste ja põhivabaduste kaitse konventsiooni artiklis 8 sätestatud proportsionaalsuse ja vajalikkuse põhimõtet seoses õigusega era- ja perekonnaelu puutumatusele ja isikuandmete kaitsele, Euroopa Nõukogu konventsiooni nr 108 üksikisikute kaitse kohta isikuandmete automatiseeritud töötlemisel ning selle lisaprotokolli 181, samuti Euroopa Liidu põhiõiguste harta artikleid 7 ja 8, PIDADES SILMAS, et sisejulgeolekuministeerium kasutab praegu eraelu puutumatuse kaitsmiseks ja andmete terviklikkuse tagamiseks jõulisi menetlusi, sealhulgas füüsilist julgestust, juurdepääsu kontrollimist, andmete eristamist ja krüpteerimist, auditeerimisvõimalusi ja tõhusaid aruandekohustusega seotud meetmeid, TÕDEDES, et andmete kvaliteedi, täpsuse, terviklikkuse ja kaitstuse tagamine on oluline, ning et samuti on oluline asjakohase vastutuse võtmine nende põhimõtete järgimise eest, TUUES eriti ESILE läbipaistvuse põhimõtte ning erinevad võimalused, mille abil Ameerika Ühendriigid tagavad nende reisijate teavitamise broneeringuinfo kasutamise vajalikkusest, kelle broneeringuinfot sisejulgeolekuministeerium kogub, TÕDEDES ka seda, et broneeringuinfo kogumine ja analüüs on sisejulgeolekuministeeriumile vajalik selleks, et säiliks julgeolek piiridel, tagades seejuures, et broneeringuinfo kogumine ja kasutamine on alati eesmärgipärane, TÕDEDES, et käesoleva lepingu arvessevõtmisel ja selle rakendamisel eeldatakse sisejulgeolekuministeeriumilt piisava andmekaitsetaseme kohaldamist temale edastatud broneeringuinfo töötlemisel ja kasutamisel, PIDADES SILMAS, et Ameerika Ühendriigid ja Euroopa Liit on kohustunud kuritegevuse ja terrorismi vastu võideldes tagama isikuandmete kõrgetasemelise kaitse ning on kindlalt otsustanud saavutada viivitamatult kokkulepe kaitsta kuritegevuse- ja terrorismivastase võitluse raames vahetatavaid isikuandmeid võimalikult suurel määral ja nii, et see aitaks saavutada mõlema poole ühiseid eesmärke, OLLES TEADLIKUD broneeringuinfo edastamist käsitlevate 2004. ja 2007. aasta lepingute edukast ühisest läbivaatamisest 2005. ja 2010. aastal, OSUTADES lepinguosaliste ja ELi liikmesriikide huvile vahetada teavet broneeringuinfo edastamismeetodi kohta ja andmete edastamise kohta kolmandate riikide ametiasutustele, nagu seda on kirjeldatud käesoleva lepingu asjaomastes artiklites, ning ELi huvile käsitleda seda küsimust käesolevas lepingus sätestatud konsultatsiooni- ja läbivaatamismehhanismi kontekstis, KINNITADES, et käesolev leping ei ole aluseks lepinguosaliste või ühe lepinguosalise ja mis tahes muu osalise vahelistele tulevastele lepingutele, milles käsitletakse broneeringuinfo või muud liiki andmete töötlemist, kasutamist ja edastamist, või andmekaitset, TUNNUSTADES proportsionaalsuse, asjakohasuse ja vajalikkuse põhimõtet, mis on omavahel seotud ning millest juhindutakse käesolevas lepingus ja selle täitmisel Euroopa Liidus ja Ameerika Ühendriikides ning VÕTTES ARVESSE võimalust, et lepinguosalised arutavad edaspidi broneeringuinfo edastamise võimalust ka meretranspordi valdkonnas, ON KOKKU LEPPINUD JÄRGMISES: I peatükk Üldsätted Artikkel 1 Eesmärk 1. Käesoleva lepingu eesmärk on tagada inimeste julgeolek ning kaitsta nende elu ja ohutust. 2. Nende ülesannete täitmiseks on käesolevas lepingus sätestatud lepinguosaliste kohustused seoses broneeringuinfo edastamisele, töötlemisele, kasutamisele ja kaitsmisele seatud tingimustega. Artikkel 2 Kohaldamisala 1. Rahvusvahelise Tsiviillennunduse Organisatsiooni suunistes on broneeringuinfo määratletud kui lennuettevõtjate või nende volitatud esindajate kogutud andmed iga reisi kohta, mille on broneerinud või lasknud broneerida ükskõik milline reisija ning mida säilitatakse lennuettevõtjate broneerimissüsteemides, väljumiste kontrollsüsteemides või sarnase funktsionaalsusega võrdväärsetes süsteemides (käesolevas lepingus koondnimetuse all „broneerimissüsteemid”). Käesoleva lepingu tähenduses koosneb broneeringuinfo käesoleva lepingu lisas loetletud andmetest. 2. Käesolevat lepingut kohaldatakse nende lennuettevõtjate suhtes, kes korraldavad reisijatevedu Euroopa Liidu ja Ameerika Ühendriikide vahel. 3. Käesolevat lepingut kohaldatakse ka nende lennuettevõtjate suhtes, kes on registreeritud Euroopa Liidus või säilitavad seal andmeid ning teostavad lennureisijate rahvusvahelist vedu Ameerika Ühendriikidesse saabuvatel või sealt väljuvatel lendudel. Artikkel 3 Broneeringuinfo edastamine Lepinguosalised lepivad kokku, et lennuettevõtjad edastavad sisejulgeolekuministeeriumile oma broneerimissüsteemides olevad andmed vastavalt sisejulgeolekuministeeriumi kehtestatud standardile ja käesolevale lepingule. Kui lennuettevõtjate edastatud broneeringuinfo sisaldab andmeid, mida käesoleva lepingu lisas loetletud ei ole, kustutab sisejulgeolekuministeerium need kohe pärast kättesaamist. Artikkel 4 Broneeringuinfo kasutamine 1. Ameerika Ühendriigid koguvad, kasutavad ja töötlevad broneeringuinfot selleks, et hoida ära ja tuvastada järgmised ohud, uurida neid ja võtta nende tekitamise eest vastutusele: (a) terroriaktid ja nendega seotud kuriteod, sealhulgas i) käitumine, mis 1. hõlmab vägivaldset tegu või inimeste elule või omandile või infrastruktuurile ohtlikku tegu ning 2. tundub olevat kavandatud a. tsiviilelanikkonna hirmutamiseks või ahistamiseks, b. valitsuse poliitika mõjutamiseks hirmutamise või ahistamise teel või c. valitsuse tegevuse mõjutamiseks massihävituse, tapmise, inimröövide või pantvangide võtmise abil; ii) tegevus, mis kujutab endast väärtegu asjaomaste rahvusvaheliste konventsioonide ja terrorismi käsitlevate protokollide kohaldamisalas ja määratluses; iii) rahaliste vahendite eraldamine või kogumine mis tahes viisil, otseselt või kaudselt, kavatsusega neid kasutada või teadmisel, et neid kasutatakse täielikult või osaliselt selleks, et panna toime mõni punktis i või ii kirjeldatud tegu; iv) katse panna toime mõni punktides i, ii või iii kirjeldatud tegu; v) tahtlik osalemine mõne punktides i, ii või iii kirjeldatud teo toimepanemises; vi) teiste isikute suunamine mõne punktides i, ii või iii kirjeldatud teo toimepanemisele või nende juhendamine selles; vii) mis tahes viisil mõne punktides i, ii või iii kirjeldatud teo toimepanemisele kaasa aitamine; viii) mõne punktis i loetletud teo toimepanekuga ähvardamine asjaoludel, millest nähtub, et ähvardus on tõsiseltvõetav; (b) muud kuriteod, mille eest on ette nähtud kolmeaastane või pikem vanglakaristus ja mis on olemuselt rahvusvahelised. Kuritegu on rahvusvaheline eelkõige siis, kui i) see on toime pandud rohkem kui ühes riigis, ii) see on toime pandud ühes riigis, kuid märkimisväärne osa selle ettevalmistamisest, kavandamisest, juhtimisest või kontrollimisest leiab aset teises riigis, iii) see on toime pandud ühes riigis, kuid hõlmab organiseeritud kuritegelikku rühmitust, kes tegeleb kuritegevusega rohkem kui ühes riigis, iv) see on toime pandud ühes riigis, kuid sel on märkimisväärne mõju teises riigis või v) see on toime pandud ühes riigis ning õigusrikkuja asub teises riigis või kavatseb sinna minna. 2. Broneeringuinfot võib kasutada ja töödelda üksikjuhtumite baasil, kui see on vajalik tõsise ohu tõttu ja isikute elutähtsate huvide kaitsmiseks või kui seda nõuab kohus. 3. Sisejulgeolekuministeerium võib kasutada ja töödelda broneeringuinfot selleks, et tuvastada isikuid, keda USAsse saabumisel või sealt lahkumisel tuleks põhjalikumalt küsitleda või uurida või kellele tuleks suuremat tähelepanu pöörata. 4. Käesoleva artikli lõiked 1, 2 ja 3 ei piira siseriikliku õiguskorra tagamist, õigusasutuste volitusi ega menetlusi, mille puhul on broneeringuinfo kasutamise ja töötlemise käigus tuvastatud muid õigusrikkumisi või on põhjust nendes kahtlustada. II peatükk Broneeringuinfo suhtes kohaldatavad kaitsemeetmed Artikkel 5 Andmeturve 1. Sisejulgeolekuministeerium tagab, et isikuandmete ja broneeringuinfo isikuandmete osa kaitsmiseks juhusliku, ebaseadusliku või volitamata hävitamise, kaotsimineku, muutmise, avalikustamise, juurdepääsu, töötlemise või kasutamise eest rakendatakse asjakohaseid tehnilisi ja korralduslikke meetmeid. 2. Sisejulgeolekuministeerium kasutab andmete kaitse, turbe, konfidentsiaalsuse ja terviklikkuse tagamiseks sobivat tehnoloogiat. Eelkõige tagab ministeerium, et (a) kasutatakse pädevate asutuste tunnustatud krüpteerimise, volitamise ja dokumenteerimise menetlusi. Juurdepääs broneeringuinfole antakse selleks volitatud ametnikele ja piirdub üksnes nendega; (b) broneeringuinfot säilitatakse turvalises füüsilises keskkonnas ja kaitstakse füüsilise sissetungi võimaluse eest ning (c) on olemas mehhanism, millega tagada broneeringuinfo päringutega tegelemine vastavalt artiklile 4. 3. Eraelu puutumatuse põhimõtte rikkumise korral (sh volitamata juurdepääs andmetele ja nende avalikustamine) teeb sisejulgeolekuministeerium kõik võimaliku, et teavitada asjaomaseid isikuid, leevendada isikuandmete lubamatu avalikustamise võimalikke tagajärgi ning võtta tehniliselt võimalikke heastavaid meetmeid. 4. Vastavalt käesoleva lepingu kohaldamisalale teatab sisejulgeolekuministeerium viivitamata asjaomastele Euroopa ametiasutustele ELi kodanike või residentidega seotud olulistest eraelu puutumatuse põhimõtte rikkumistest andmete juhusliku või ebaseadusliku hävitamise või nende juhusliku kaotsimineku, muutmise või loata avalikustamise või neile loata juurdepääsu või nende muu ebaseadusliku töötlemise või kasutamise tõttu. 5. USA kinnitab, et eraelu puutumatusega seotud intsidentide lahendamiseks pakuvad USA õigusaktid tõhusaid haldus-, tsiviil- ja kriminaaltäitemeetmeid. Sisejulgeolekuministeerium võib distsiplinaarkorras karistada kõnealuseid intsidente põhjustanud isikuid, näiteks keelata juurdepääsu süsteemile, teha ametlikke noomitusi, peatada töölepingu, viia üle madalamale kohale või vallandada. 6. Sisejulgeolekuministeerium registreerib või dokumenteerib kõik broneeringuinfo vaatamise, samuti selle töötlemise ja kasutamise juhtumid. Logifaile või dokumente kasutatakse üksnes järelevalve, auditeerimise ja süsteemi hoolduse eesmärkidel või muul seadusega ettenähtud viisil. Artikkel 6 Tundlikud andmed 1. Kui kogutav reisija broneeringuinfo sisaldab tundlikke andmeid, s.t isikuandmeid ja teavet, mis viitab rassilisele või etnilisele päritolule, poliitilistele vaadetele, usulistele või filosoofilistele seisukohtadele, ametiühingu liikmesusele, või isiku tervislikule seisundile või seksuaalsele sättumusele, kasutab sisejulgeolekuministeerium süsteeme, mis automaatselt filtreerivad sellised andmed broneeringuinfost välja ja ei lase neid näha. Sisejulgeolekuministeerium ei töötle ega kasuta selliseid andmeid, välja arvatud käesoleva artikli lõigetes 3 ja 4 osutatud juhtudel. 2. 90 päeva jooksul alates käesoleva lepingu jõustumisest edastab sisejulgeolekuministeerium Euroopa Komisjonile koodid ja tähised filtreeritavate tundlike andmete eristamiseks. 3. Tundlikele andmetele lubatakse juurdepääs, samuti lubatakse nende töötlemist ja kasutamist erandlikel asjaoludel, kui mõne isiku elu võib olla ohus või saada tugevasti kahjustatud. Kõnealustele andmetele tagatakse juurdepääs üksnes piirangutega, üksikjuhtumi baasil ja sisejulgeolekuministeeriumi kõrgema ametniku loal. 4. Tundlikud andmed kustutatakse jäädavalt hiljemalt 30 päeva möödudes selliseid andmeid sisaldava broneeringuinfo laekumisest sisejulgeolekuministeeriumi. Tundlikke andmeid võib säilitada USA õigusaktides osutatud aja jooksul, kui neid vajatakse teatavaks uurimistegevuseks, kohtumenetluseks või õiguskaitsemeetmete võtmiseks. Artikkel 7 Automatiseeritud töötlusel põhinevad üksikotsused Ameerika Ühendriigid ei langeta selliseid otsuseid, mis võivad kaasa tuua isikute seadusjärgseid huve kahjustava tegevuse, üksnes automatiseeritud töötlemise ja broneeringuinfo kasutamise alusel. Artikkel 8 Andmete säilitamine 1. Sisejulgeolekuministeerium säilitab broneeringuinfot aktiivses andmebaasis kuni viis aastat. Kuue kuu möödumisel sellest ajast muudetakse broneeringuinfo anonüümseks ja peidetakse kooskõlas käesoleva artikli lõikega 2. Kõnealusele aktiivsele andmebaasile pääseb ligi üksnes piiratud arv selleks volitatud ametnikke, kui käesolevas lepingus ei ole sätestatud teisiti. 2. Anonüümseks muudetakse järgmised isiku tuvastamist võimaldavad broneeringuinfo andmeliigid: (a) nimi (nimed), (b) broneeringuinfos sisalduvad muud nimed, (c) kõik kättesaadavad kontaktandmed (sh tellija kohta), (d) üldmärkused, sh OSI (Other Supplementary Information), SSI (Special Service Information) ja SSRi (Special Service Request) väljadel sisalduv teave ning (e) kogu APISi süsteemi kogutud teave. 3. Pärast aktiivset perioodi viiakse broneeringuinfo kuni kümneks aastaks üle passiivsesse andmebaasi. Passiivse andmebaasi kasutamist kontrollitakse täiendavalt, sellele on veelgi piiratum juurdepääs ning selle kasutamiseks väljastatakse lubasid veelgi kõrgemal tasemel. Passiivses andmebaasis broneeringuinfot ei taasisikustata, välja arvatud seoses õiguskaitsemenetlustega, ning sel juhul üksnes seoses identifitseeritava juhtumi, ohu või riskiga. Artikli 4 lõike 1 punktis b sätestatud põhjustel võib passiivses andmebaasis sisalduvat broneeringuinfot taasisikustada ainult kuni viieks aastaks. 4. Pärast passiivset perioodi tuleb säilitatud andmed täiel määral anonüümseks muuta, kustutades taasisikustamise võimaluseta kõik andmeliigid, mille abil oleks võimalik broneeringuinfoga seotud reisijat tuvastada. 5. Andmeid konkreetse juhtumi või uurimise kohta võib aktiivses andmebaasis säilitada kuni uuritud juhtumi arhiveerimiseni. Käesolev lõige ei piira üksikute uurimis- või süüdistustoimikutega seotud andmete säilitamise nõuete kohaldamist. 6. Lepinguosalised lepivad kokku, et artikli 23 lõikes 1 sätestatud hindamise raames kaalutakse 10-aastase passiivse andmete säilitamise perioodi vajadust. Artikkel 9 Diskrimineerimise vältimine USA tagab, et broneeringuinfo töötlemisel ja kasutamisel käesoleva lepingu kohaselt rakendatavaid kaitsemeetmeid kohaldatakse kõigi reisijate suhtes võrdsetel alustel ilma diskrimineerimiseta. Artikkel 10 Läbipaistvus 1. Sisejulgeolekuministeerium annab reisijatele nende broneeringuinfo kasutamise ja töötlemise kohta teavet (a) föderaalregistri väljaannetes, (b) oma veebisaidil, (c) teatistes, mille lennuettevõtjad võivad lisada veolepingutele, (d) kohustusliku aruandluse raames Kongressile ning (e) muude asjakohaste kanalite kaudu. 2. Sisejulgeolekuministeerium avaldab ja annab ELile võimaliku avaldamise otstarbel teada oma protseduurid ja menetlused, mis on seotud andmetega tutvumisega, nende parandamisega või õiguskaitsega. 3. Lepinguosalised teevad lennundussektoriga koostööd, et anda reisijatele broneerimise ajal rohkem teavet seoses sisejulgeolekuministeeriumi töödeldava ja kasutatava broneeringuinfoga ning andmetele ligipääsu, parandamise ja õiguskaitse võimalustega. Artikkel 11 Isikute õigus tutvuda andmetega 1. Vastavalt teabevabaduse seadusele on kõigil isikutel sõltumata rahvusest, päritoluriigist ja elukohast õigus taotleda sisejulgeolekuministeeriumilt oma broneeringuinfot. Sisejulgeolekuministeerium edastab taotletud info õigeaegselt ning vastavalt käesoleva artikli lõigetele 2 ja 3. 2. Broneeringuinfos sisalduva teabe avaldamise suhtes võivad kehtida USA seaduste kohased põhjendatud õiguslikud piirangud, sealhulgas piirangud, mille kehtestamise tingib vajadus kaitsta eraelu puutumatuse, riikliku julgeoleku ja õiguskaitse seisukohast tundlikku teavet. 3. Juurdepääsu keelamisest või piiramisest teatatakse taotlejale kirjalikult ja õigeaegselt. Teatest peavad nähtuma teabe salastamise õiguslik alus ning USA seaduste kohased võimalused õiguskaitseks. 4. Sisejulgeolekuministeerium ei avalda broneeringuinfot muudele isikutele kui neile, kelle broneeringuinfot on töödeldud ja kasutatud, või nende esindajatele, või juhul kui seda nõuavad USA seadused. Artikkel 12 Isikute õigus andmeid parandada või korrigeerida 1. Kõik isikud sõltumata rahvusest, päritoluriigist ja elukohast võivad nõuda oma broneeringuinfo parandamist, sealhulgas selle kustutamist või blokeerimist käesolevas lepingus kirjeldatud korras. 2. Sisejulgeolekuministeerium teavitab põhjendamatute viivitusteta ja kirjalikult taotlejat oma otsusest kõnealuse broneeringuinfo parandamise kohta. 3. Parandamisest keeldumisest või selle piiramisest teatatakse taotlejale kirjalikult ja õigeaegselt. Teatest peavad nähtuma parandamisest keeldumise või selle piiramise õiguslik alus ning USA seaduste kohased võimalused õiguskaitseks. Artikkel 13 Isikute õigus õiguskaitsele 1. Kõik isikud sõltumata rahvusest, päritoluriigist ja elukohast, kelle isikuandmeid on töödeldud ja kasutatud vastuolus käesoleva lepinguga, võivad taotleda tõhusat haldus- ja õigusabi vastavalt USA seadustele. 2. Kõigil isikutel on õigus esitada sisejulgeolekuministeeriumi broneeringuinfo kasutamist ja töötlemist käsitlevate otsuste vastu haldusvaie. 3. Vastavalt haldusmenetluse seadusele ja muudele kohaldatavale õigusaktidele on kõigil isikutel õigus taotleda sisejulgeolekuministeeriumi mis tahes lõpliku otsuse läbivaatamist USA föderaalkohtus. Kõigil isikutel on ka õigus taotleda kohtulikku läbivaatamist vastavalt kohaldatavatele seadustele ning järgmiste õigusaktide sätetele: (a) teabevabaduse seadus, (b) arvutipettusi ja sellealast kuritarvitamist käsitlev seadus, (c) elektroonilise side seadus ning (d) muud kohaldatavad USA seadused. 4. Sisejulgeolekuministeerium tagab kõigile isikutele halduslikud võimalused (praegu reisijate õiguskaitse programm (sisejulgeolekuministeeriumi TRIP-programm)) reisimisega seotud uurimistele, sh broneeringuinfo kasutamisega seotud uurimistele lahenduste leidmiseks. Sisejulgeolekuministeeriumi TRIP-programm hõlmab õiguskaitsemenetlust isikutele, kelle arvates on nende hilinemise või lennuki pardale minemise keelu põhjus olnud nende ekslik tuvastamine ohuallikana. Vastavalt haldusmenetluse seadusele ning seadustiku United States Code 49. jaotise jaole 46110 on kahju kannatanud isikul õigus taotleda sisejulgeolekuministeeriumi selliste probleemidega seotud mis tahes lõpliku otsuse läbivaatamist USA föderaalkohtus. Artikkel 14 Järelevalve 1. Käesolevas lepingus sätestatud eraelu puutumatuse kaitsemeetmete täitmist jälgib sõltumatu järelevalveasutus ning kontrollivad ministeeriumide eraelu puutumatuse küsimusega tegelevad ametnikud, nt sisejulgeolekuministeeriumi peainspektor, kellel on (a) tõendatud autonoomsus, (b) järelevalve, uurimise, sekkumise ja läbivaatamise volitused ning (c) volitus viia vajaduse korral käesoleva lepinguga seotud seadusrikkumised kohtusse või võtta distsiplinaarmeetmeid. Eelkõige tagavad nad, et käesoleva lepingu rikkumise kohta esitatud kaebused võetakse vastu, neid uuritakse, neile reageeritakse ning neid käsitletakse õiguskaitse seisukohast asjakohaselt. Kaebuse võivad esitada kõik isikud sõltumata rahvusest, päritoluriigist või elukohast. 2. Käesoleva lepingu kohaldamist USAs jälgib ka sõltumatu järelevalveasutus ning kontrollivad üks või mitu järgmistest asutustest: (a) sisejulgeolekuministeeriumi peainspektori büroo, (b) valitsuse aruandluse eest vastutav amet, mille on asutanud Kongress, ning (c) USA Kongress. Kontrollimise tulemusi võidakse kajastada avalike aruannete järeldustes ja soovitustes, avalikes aruteludes ja analüüsitulemustes. III peatükk Edastamistingimused Artikkel 15 Broneeringuinfo edastamismeetod 1. Käesoleva lepingu raames kohustatakse lennuettevõtjaid edastama broneeringuinfot sisejulgeolekuministeeriumile tõukemeetodi abil, et kindlustada broneeringuinfo vajalik täpsus, õigeaegsus ja terviklikkus. 2. Lennuettevõtjaid kohustatakse edastama broneeringuinfot sisejulgeolekuministeeriumile turvalise elektroonilise süsteemi kaudu kooskõlas ministeeriumi tehniliste nõuetega. 3. Lennuettevõtjaid kohustatakse edastama broneeringuinfot sisejulgeolekuministeeriumile kooskõlas käesoleva artikli lõigetega 1 ja 2, esmalt 96 tundi enne lennu plaanipärast väljumist ning täiendavalt kas reaalajas (st iga kord, kui infot ajakohastatakse) või ministeeriumi määratud kindla arvu rutiinsete plaanipäraste edastuste korras. 4. Igal juhul lepivad lepinguosalised kokku, et kõiki lennuettevõtjaid kohustatakse tagama tõukemeetodi kasutamiseks vajalik tehniline suutlikkus hiljemalt 24 kuu möödudes käesoleva lepingu jõustumisest. 5. Vajaduse korral võib sisejulgeolekuministeerium nõuda lennuettevõtjalt üksikjuhtumi baasil broneeringuinfo esitamist lõikes 3 nimetatud rutiinsete plaanipäraste edastuste vahel või järel. Sisejulgeolekuministeerium võib vastavalt käesolevale artiklile nõuda broneeringuinfo esitamist muul viisil, kui lennuettevõtjatel ei ole tehnilistel põhjustel võimalik soovitud infot vastavalt sisejulgeolekuministeeriumi nõuetele õigeaegselt edastada või kui tekib eriolukord, mis nõuab kiiret reageerimist spetsiifilisele ja tõsisele ohule. Artikkel 16 Broneeringuinfo jagamine muude USA asutustega 1. Sisejulgeolekuministeerium võib broneeringuinfot jagada üksnes järgmisi kaitsemeetmeid arvestades: (a) eranditult kooskõlas artikliga 4; (b) üksnes USA ametiasutustega, kui on tegemist artiklis 4 nimetatud kasutusega; (c) ametiasutused, kellega andmeid jagatakse, rakendavad broneeringuinfo suhtes käesolevas lepingus sätestatutega samaväärseid või võrreldavaid kaitsemeetmeid ning (d) broneeringuinfot jagatakse üksnes uurimisel olevate juhtumite huvides ning vastavalt kirjalikele lepetele ja USA seadusele, mis käsitleb teabevahetust USA valitsusasutuste vahel. 2. Käesoleva lepingu kohaselt kogutud broneeringuinfot sisaldava analüütilise teabe edastamise korral rakendatakse käesoleva artikli lõike 1 kohaseid broneeringuinfo kaitse meetmeid. Artikkel 17 Andmete edastamine kolmandate riikide ametiasutustele 1. Ameerika Ühendriigid võivad edastada broneeringuinfot kolmandate riikide pädevatele valitsusasutustele üksnes tingimustel, mis on kooskõlas käesoleva lepinguga, ja ainult juhul, kui on kindlaks tehtud, et andmete saaja kavatseb andmeid kasutada kooskõlas kõnealuste tingimustega. 2. Selline andmete edastus toimub – välja arvatud erakorralistel asjaoludel – kooskõlas selgesõnalise kokkuleppega, mis hõlmab kaitsemeetmeid, mis on võrreldavad sisejulgeolekuministeeriumi poolt broneeringuinfo suhtes kohaldatavate meetmetega nagu need on sätestatud käesolevas lepingus. 3. Broneeringuinfot jagatakse üksnes konkreetsete juhtumiste uurimise toetamiseks. 4. Kui sisejulgeolekuministeerium on teadlik ELi liikmesriigi kodaniku või residendi andmete edastamisest, teatab ta sellest asjaomase liikmesriigi pädevatele asutustele esimesel võimalusel. 5. Käesoleva lepingu kohaselt kogutud broneeringuinfot sisaldava analüütilise teabe edastamise korral rakendatakse käesoleva artikli lõigete 1–4 kohaseid broneeringuinfo kaitse meetmeid. Artikkel 18 Õiguskaitse- ja õigusalane ning politseikoostöö 1. Sisejulgeolekuministeerium edastab liikmesriikide ning Europoli ja Eurojusti pädevatele politsei- või muudele õiguskaitse- või õigusasutustele nende volituste piires ja kooskõlas õiguskaitset käsitlevate või muude teabevahetust käsitlevate kehtivate lepingute või kokkulepetega Ameerika Ühendriikide ja Euroopa Liidu mis tahes liikmesriigi vahel võimalikult kiiresti broneeringuinfo analüüsist saadud asjakohase ja piisava teabe konkreetsete juhtumite uurimiseks, eesmärgiga hoida Euroopa Liidus ära, tuvastada või uurida rahvusvahelisi kuritegusid, millele on osutatud artikli 4 lõike 1 punktis b, või kuritegelikku käitumist või terroriaktidega seotud tegevust või võtta nende eest vastutusele. 2. Euroopa Liidu liikmesriigi politsei- või õigusasutus või Europol või Eurojust võivad oma pädevuse piires taotleda juurdepääsu broneeringuinfole või broneeringuinfo analüüsist saadud asjakohasele teabele, mis on konkreetse juhtumi korral vajalik Euroopa Liidus terroriakti või artikli 4 lõike 1 punktis b osutatud rahvusvahelise kuriteo ärahoidmiseks, tuvastamiseks, uurimiseks või selle eest vastutusele võtmiseks. Sisejulgeolekuministeerium edastab sellise teabe kooskõlas käesoleva artikli lõikes 1 nimetatud lepingute ja kokkulepetega. 3. Vastavalt käesoleva artikli lõigetele 1 ja 2 võib sisejulgeolekuministeerium broneeringuinfot jagada üksnes järgmisi kaitsemeetmeid arvestades: (a) eranditult kooskõlas artikliga 4; (b) üksnes artiklis 4 nimetatud kasutusega seotud juhtudel ning (c) ametiasutused, kellega andmeid jagatakse, rakendavad broneeringuinfo suhtes käesolevas lepingus sätestatutega samaväärseid või võrreldavaid kaitsemeetmeid. 4. Käesoleva lepingu kohaselt kogutud broneeringuinfot sisaldava analüütilise teabe edastamise korral rakendatakse käesoleva artikli lõigete 1–3 kohaseid broneeringuinfo kaitse meetmeid. IV peatükk Rakendamine ja lõppsätted Artikkel 19 Piisav andmekaitse Käesoleva lepingu arvessevõtmisel ja selle rakendamisel oodatakse sisejulgeolekuministeeriumilt ELi andmekaitset käsitlevate asjakohaste õigusaktide tähenduses piisava andmekaitsetaseme kohaldamist broneeringuinfo töötlemisel ja kasutamisel. Sellega seoses eeldatakse, et lennuettevõtjad, kes on edastanud sisejulgeolekuministeeriumile broneeringuinfot kooskõlas käesoleva lepinguga, on täitnud ELis kohaldatavad õiguslikud nõuded, mis on seotud selliste andmete edastamisega EList Ameerika Ühendriikidesse. Artikkel 20 Vastastikkuse põhimõte 1. Lepinguosalised edendavad vastavalt käesolevale lepingule aktiivselt oma jurisdiktsiooni lennuettevõtjate koostööd teise lepinguosalise jurisdiktsioonis toimiva või seal sisseseatava broneeringuinfosüsteemiga. 2. Võttes arvesse, et ELi broneeringuinfosüsteemi loomisel võib olla märkimisväärne mõju lepinguosaliste kohustustele käesoleva lepingu raames, peavad lepinguosalised sellise süsteemi loomise korral nõu, et selgitada, kas olemasolevat lepingut tuleks vastavalt muuta, et tagada vastastikkuse põhimõtte täielik järgimine. Nõupidamistel uuritakse eelkõige, kas tulevase ELi broneeringuinfosüsteemi raames kohaldatavad andmekaitsestandardid on leebemad olemasoleva lepinguga ettenähtud standarditest ning kas lepingut tuleks seetõttu muuta. Artikkel 21 Rakendamine ja eranditeta kohaldamine 1. Käesoleva lepinguga ei looda ega anta USA seaduste kohaselt ühelegi era- ega avalik-õiguslikule isikule või üksusele mis tahes õigusi ega eeliseid. Iga lepinguosaline tagab, et käesoleva lepingu sätteid rakendatakse nõuetekohaselt. 2. Ükski käesoleva lepingu säte ei mõjuta USA ja liikmesriikide kohustusi, mis tulenevad muu hulgas Euroopa Liidu ja Ameerika Ühendriikide vahelisest 25. juuni 2003. aasta lepingust vastastikuse õigusabi kohta ja sellega seotud Ameerika Ühendriikide ja liikmesriikide vahelistest kahepoolsetest vastastikuse õigusabi vahenditest. Artikkel 22 Teavitamine muutustest siseriiklikes õigusaktides Lepinguosalised teatavad üksteisele mis tahes õigusakti jõustumisest, mis mõjutab oluliselt käesoleva lepingu täitmist. Artikkel 23 Läbivaatamine ja hindamine 1. Lepinguosalised vaatavad ühiselt läbi käesoleva lepingu rakendamise üks aasta pärast selle jõustumist ja seejärel korrapäraselt vastavalt kokkuleppele. Järgmine kord hindavad lepinguosalised ühiselt käesoleva lepingu täitmist neli aastat pärast selle jõustumist. 2. Lepinguosalised lepivad enne ühist läbivaatamist kokku selle üksikasjad ja tingimused ning teatavad teineteisele oma läbivaatamisrühma liikmete nimed. Kõnealusel läbivaatamisel esindab Euroopa Liitu Euroopa Komisjon ning Ameerika Ühendriike Ameerika Ühendriikide Sisejulgeolekuministeerium. Läbivaatamisrühma võivad kuuluda asjakohased andmekaitse ja õiguskaitse asjatundjad. Kohaldatavate seaduste raames nõutakse kõigilt ühisel läbivaatamisel osalejatelt konfidentsiaalsuspõhimõtte järgimist läbirääkimistel ja vastava julgeolekukontrolli läbimist. Ühise läbivaatamise jaoks tagab sisejulgeolekuministeerium juurdepääsu asjaomastele dokumentidele, süsteemidele ja töötajatele. 3. Ühise läbivaatamise järel esitab Euroopa Komisjon Euroopa Parlamendile ja Euroopa Liidu Nõukogule selle kohta aruande. USA-le antakse võimalus esitada kirjalikke märkusi, mis lisatakse aruandele. Artikkel 24 Vaidluste lahendamine ja lepingu peatamine 1. Kõigi käesoleva lepingu rakendamisest tulenevate vaidluste ja nendega seotud küsimuste korral peavad lepinguosalised nõu, et jõuda mõlemaid rahuldava otsuseni, andes sealhulgas mõlemale lepinguosalisele võimaluse heastamiseks mõistliku aja jooksul. 2. Juhul kui nõupidamiste tulemusel vaidlust ei lahendata, võivad mõlemad lepinguosalised käesoleva lepingu kohaldamise peatada, andes sellest kirjalikult teada diplomaatiliste kanalite kaudu, ning selline peatamine jõustub 90 päeva pärast teatamise kuupäeva, kui ei ole kokku lepitud teisiti. 3. Olenemata käesoleva lepingu mis tahes peatamisest jätkatakse käesoleva lepingu kohaselt enne lepingu peatamist sisejulgeolekuministeeriumile laekunud teabe töötlemist ja kasutamist vastavalt käesolevas lepingus sätestatud kaitsemeetmetele. Artikkel 25 Lepingu lõpetamine 1. Mõlemad lepinguosalised võivad käesoleva lepingu lõpetada mis tahes ajal, andes sellest diplomaatiliste kanalite kaudu kirjalikult teada. 2. Lõpetamine jõustub 120 päeva pärast sellise teate kättesaamist või muul kokkulepitud ajal. 3. Enne lepingu lõpetamist peavad lepinguosalised omavahel nõu, jättes piisavalt aega mõlemat poolt rahuldava otsuseni jõudmiseks. 4. Olenemata käesoleva lepingu mis tahes lõpetamisest jätkatakse käesoleva lepingu kohaselt enne lepingu lõpetamist sisejulgeolekuministeeriumile laekunud teabe töötlemist vastavalt käesolevas lepingus sätestatud kaitsemeetmetele. Artikkel 26 Lepingu kestus 1. Vastavalt artiklile 25 on käesolev leping jõus seitse aastat alates selle jõustumise kuupäevast. 2. Pärast käesoleva artikli lõikes 1 sätestatud ajavahemiku ja kõigi selle lõike kohaselt pikendatud kehtivusaegade möödumist pikendatakse lepingut seitsmeks aastaks, kui üks lepinguosalistest ei anna teisele lepinguosalisele kirjalikult diplomaatiliste kanalite kaudu vähemalt kaksteist kuud ette teada, et ta ei kavatse lepingut enam pikendada. 3. Olenemata käesoleva lepingu kehtivusaja lõppemisest jätkatakse käesoleva lepingu kohaselt sisejulgeolekuministeeriumi valduses oleva teabe töötlemist vastavalt käesolevas lepingus sätestatud kaitsemeetmetele. Samamoodi jätkatakse sellise broneeringuinfo töötlemist, mille sisejulgeolekuministeerium on saanud Ameerika Ühendriikide ja Euroopa Liidu poolt Brüsselis ja Washingtonis 23. ja 26. juulil 2007 allakirjutatud lepingu alusel, mis käsitleb lennuettevõtjate poolt broneeringuinfo töötlemist ja edastamist Ameerika Ühendriikide Sisejulgeolekuministeeriumile. Sellist broneeringuinfot töödeldakse vastavalt kõnealuses lepingus sätestatud kaitsemeetmetele. Artikkel 27 Lõppsätted 1. Käesolev leping jõustub järgmise kuu esimesel päeval pärast kuupäeva, mil lepinguosalised on vahetanud teated selleks vajalike sisemenetluste lõpuleviimisest. 2. Käesoleva lepinguga asendatakse alates selle jõustumise kuupäevast 23. ja 26. juuli 2007. aasta leping. 3. Käesolevat lepingut kohaldatakse Taani, Ühendkuningriigi või Iirimaa territooriumi suhtes üksnes juhul, kui Euroopa Komisjon annab Ameerika Ühendriikidele kirjalikult teada, et Taani, Ühendkuningriik või Iirimaa on otsustanud end käesoleva lepinguga siduda. 4. Kui Euroopa Komisjon annab enne käesoleva lepingu jõustumist Ameerika Ühendriikidele teada, et lepingut kohaldatakse Taani, Ühendkuningriigi või Iirimaa territooriumi suhtes, hakatakse lepingut selle riigi territooriumi suhtes kohaldama samal päeval kui teiste ELi liikmesriikide suhtes, kes on lepinguga seotud. 5. Kui Euroopa Komisjon annab pärast käesoleva lepingu jõustumist Ameerika Ühendriikidele teada, et lepingut kohaldatakse Taani, Ühendkuningriigi või Iirimaa territooriumi suhtes, hakatakse lepingut selle riigi territooriumi suhtes kohaldama Ameerika Ühendriikide poolt teate saamisele järgneva kuu esimesel päeval. Koostatud …. (kuupäev) 2011 … (koht) kahes originaaleksemplaris. Vastavalt ELi õigusele koostab EL käesoleva lepingu ka bulgaaria, eesti, hispaania, hollandi, itaalia, kreeka, leedu, läti, malta, poola, portugali, prantsuse, rootsi, rumeenia, saksa, slovaki, sloveeni, soome, taani, tšehhi ja ungari keeles. LISA Broneeringuinfos sisalduvad andmed 1. broneeringu number 2. broneeringu tegemise / pileti väljaandmise kuupäev 3. kavandatav(ad) reisikuupäev(ad) 4. nimi (nimed) 5. kättesaadav teave püsikliendiprogrammide ja soodustuste (tasuta piletid, hinna- või teenindusklassi tõstmine jms) kohta 6. teised broneeringuinfos sisalduvad nimed ja reisijate arv 7. kõik kättesaadavad kontaktandmed (sh tellija kohta) 8. kogu kättesaadav teave makse/arve kohta (v.a muud tehinguandmed, mis on seotud krediitkaardi või konto ja mitte reisiga) 9. konkreetse broneeringu reisiteekond 10. reisibüroo/reisiagent 11. teave lennukoodi jagamise kohta 12. jagatud broneeringuinfo 13. reisija staatus (sh kinnitused ja lennule registreerimine) 14. piletimüügiinfo, sh pileti number, ühe suuna piletid ja automaatne hinnapäring 15. kõik pagasiandmed 16. teave istekohtade kohta, sh istekoha number 17. üldmärkused, sh OSI, SSI ja SSRi väljadel sisalduv teave 18. kogu reisijaid käsitleva eelteabe süsteemi (APIS) kogutud teave 19. kõik punktides 1–18 nimetatud broneeringuinfos tehtud hilisemad muudatused II LISA Euroopa Liidu deklaratsioon broneeringuinfo kasutamist ja selle edastamist USA Sisejulgeolekuministeeriumile käsitleva lepingu (edaspidi „leping”) artiklitest 17 ja 23 talle tulenevate kohustuste kohta 1. Lepingu artiklis 23 sätestatud ühise järelevalve- ja hindamismehhanismi raames ja ilma et see piiraks kõnealuse mehhanismi kaudu tekkida võivate muude küsimuste käsitlemist, taotleb Euroopa Liit USA-lt vajaduse korral teavet Euroopa Liidu kodanike ja residentide broneeringuinfo edastamise kohta kolmandate riikide ametiasutustele, nagu see on sätestatud lepingu artiklis 17. 2. Lepingu artiklis 23 sätestatud ühise järelevalve- ja hindamismehhanismi raames nõuab EL, et USA esitaks kogu asjakohase teabe sellise andmeedastuse tingimuste rakendamise kohta kooskõlas artikliga 17. 3. Lepingu artiklis 23 sätestatud ühise järelevalve- ja hindamismehhanismi raames pöörab EL eriti suurt tähelepanu kõikide kaitsemeetmete järgimisele artikli 17 lõike 2 rakendamisel eesmärgiga tagada, et selliseid andmeid saavad kolmandad riigid kohaldavad andmete suhtes kaitsemeetmeid, mis on võrreldavad sisejulgeolekuministeeriumi poolt lepingu alusel broneeringuinfo suhtes kohaldatavate meetmetega. [1] ELT L 204, 4.8.2007, lk 16. [2] P7_TA-(2010)0144, 5.5.2010. [3] KOM(2010) 492.